แบงก์กสิกรคึกให้กู้แฟรนไชส์ร้านใหม่ได้ทันที
&nbsp;กสิกรเชื่อธุรกิจแฟรนไชส์ต่างจังหวัดสดใสรับเออีซี กสิกรไทยตั้งเป้าสินเชื่อ 1,200 ล้านบาท โต 100%
20 มี.ค. 2556

กสิกรเชื่อธุรกิจแฟรนไชส์ต่างจังหวัดสดใสรับเออีซี กสิกรไทยตั้งเป้าสินเชื่อ 1,200 ล้านบาท โต 100% 
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารตั้งเป้าขยายฐานสินเชื่อเพื่อธุรกิจแฟรนไชส์ (KSME Franchise Credit) ให้ได้ 1,200 ล้านบาท จากปัจจุบันอยู่ที่ 600 ล้านบาท โดยเจาะกลุ่มลูกค้าแฟรนไชส์ซีรายใหม่ที่สนใจจะเริ่มทำธุรกิจและลูกค้าเดิมที่ต้องการขยายกิจการ 
นอกจากนี้ จะเพิ่มฐานลูกค้าแฟรนไชส์ที่ผ่านเกณฑ์ของธนาคารจาก 65 รายในปัจจุบัน เป็น 80 ราย เนื่องจากปัจจุบันภาพรวมธุรกิจแฟรนไชส์ในไทยมีแนวโน้มเติบโตปีละไม่ต่ำกว่า 1520% โดยคาดว่าภายในปีนี้มูลค่ารวมของตลาดแฟรนไชส์ในไทยจะขยายตัวจากราว 1.8 แสนล้านบาท เพิ่มขึ้นเป็น 2.38 แสนล้านบาท จากการขยายธุรกิจของบริษัทผู้ให้สิทธิ หรือแฟรนไชซอร์ ที่มีอยู่ราว 330 ราย และผู้รับสิทธิในการประกอบธุรกิจ หรือแฟรนไชซี ที่มีอยู่ราว 6.3 หมื่นสาขา 
“ธุรกิจแฟรนไชส์ที่เติบโตสูงขณะนี้ ส่วนใหญ่ยังมาจากกลุ่มแฟรนไชซีเดิมที่ขยายสาขา ขณะที่กลุ่มผู้ซื้อแฟรนไชส์และผู้ขายแฟรนไชส์รายใหม่ยังเติบโตไม่สูง ทั้งที่มีโอกาสเติบโตและมีผู้สนใจจำนวนมากจากกระแสนักศึกษาจบใหม่ที่สนใจทำธุรกิจเพิ่มขึ้น รวมทั้งความเจริญที่กระจายไปสู่จังหวัดหัวเมืองสำคัญรับการเข้าสู่ประชาคมอาเซียน” นายพิภวัตว์ กล่าว
ทั้งนี้ จากปกติลูกค้าที่ต้องการเริ่มต้นธุรกิจและไม่มีประสบการณ์แต่ต้องการสินเชื่อ จะต้องผ่านเกณฑ์ของธนาคารหลายอย่างและมีการเดินบัญชีอย่างต่ำ 18 เดือน แต่ลูกค้าที่เข้าโครงการสินเชื่อเพื่อธุรกิจแฟรนไชส์ แม้จะไม่มีประสบการณ์และหลักทรัพย์ค้ำประกัน แต่หากได้รับการรับรองจากผู้ขายแฟรนไชส์ที่อยู่ในลิสต์ของธนาคารและไม่มีชื่ออยู่ในแบล็กลิสต์จะได้รับการอนุมัติสินเชื่อทันที เพราะถือว่าเป็นลูกค้าคุณภาพที่ผ่านการคัดกรองมาแล้ว